ครึ่งบ่าย…ไม้สั้น – บล.คันทรี่ กรุ๊ป
สรุปทิศทางตลาดภาคเช้า และแนวโน้มการลงทุนภาคบ่าย โดย บล.คันทรี กรุ๊ป จำกัด
2 ธ.ค. 2558

สรุปตลาดภาคเช้า
ตลาดภาคเช้าปรับตัวเพิ่มขึ้นเล็กน้อย ขณะที่ตลาดรอบบ้านปรับตัวลดลง โดยนำตลาดด้วยกลุ่มพลังงาน ซึ่งได้ปัจจัยหนุนจากค่าการกลั่นที่แข็งแรงในช่วงไตรมาส 4/58 สำหรับกลุ่มที่ปรับตัวลงแรงคือกลุ่มสายการบิน ซึ่งได้รับข่าวลบจากการปรับลดระดับของ FAA
 
แนวโน้ม ภาคบ่าย
คาดดัชนีมีแนวโน้มแกว่งตัวในกรอบแคบ จากที่ตลาดยังไม่มีปัจจัยใหม่ๆ เข้ามาหนุน เราคาดว่านักลงทุนสถาบันและนักลงทุนต่างชาติที่เป็นผู้เล่นหลักจะรอการประชุม ECB และประชุม OPEC ในช่วงปลายสัปดาห์ สำหรับหุ้นกลุ่มที่เราแนะนำสะสมเมื่ออ่อนตัว คือกลุ่มอสังหาฯ ซึ่งเป็นกลุ่มที่มีแนวโน้มจะรายงานผลประกอบการไตรมาส4/58 เด่นจากการโอนในช่วงปลายปี
 
วิเคราะห์ทางเทคนิค
SIAM  
ราคาปิด 3.60 บาท
แนวรับ 3.56 บาท  
แนวต้าน 3.85 บาท
แนว cut loss หากใกล้จะหลุด 3.50 บาท
กราฟ SIAM (120 นาที) เดินหน้า minor uptrend โดยในช่วงระยะต้นสัปดาห์อ่อนตัวลงมาทดสอบเส้นแนวรับ ซึ่งจะมีการดีดตัวขึ้น โดยในอดีตเด้งตัวจากแนวนี้แล้ว 3 ครั้ง คาดว่าการปรับตัวขึ้นในครั้งนี้จะมีแนวโน้มคล้ายกัน โดยเป้าหมายการขึ้นจะอยู่ที่แนวต้าน 3.85 บาท ราคาตรงนี้จึงเหมาะสำหรับเข้าซื้อเก็งกำไร
 
เด็กแนว
CWT ถ้าดูโวลุ่มของชัยวัดในระยะ 3-4 วันที่ผ่านมา มีปริมาณหนาตาขึ้น แม้จะยังไม่หนาแน่นมาก แต่ก็ถือว่ามีกิจกรรมในการขยับตัวอย่างชัดเจน และราคาหุ้นก็มีการเหวี่ยงตัวระหว่าง 2.6-2.8 บาท เกิด gap ในการ trade อย่างชัดเจน จะเป็นการจงใจ หรือเป็นการเล่นของรายย่อยทั่วไปก็ถือว่าน่าจับตา เพราะมันไปสอดคล้องกับเงื่อนเวลาเรื่องของการทำโรงไฟฟ้าที่บริษัทเคยประกาศไว้ ว่าจะมีความชัดเจนราวไตรมาส 4/58
ซึ่งนี่ก็ปลายปีเข้าไปแล้ว เป็นไปได้ที่อาจจะมีข่าวบวกออกมาให้เราได้เห็นพัฒนาการดีๆ ก็เป็นได้ วันก่อนหนังสือพิมพ์นำเสนอว่าจะมีการสรุปทำโรงไฟฟ้าชีวมวล ยิ่งทำให้น่าสนใจ เพราะแสดงว่าเป็นโครงการเพิ่มเติมเข้ามาจากเดิมที่ได้ขออนุมัติผู้ถือหุ้นไว้เกี่ยวกับโรงไฟฟ้าขยะ แต่ทางหน่วยงานราชการยังไม่เซ็นต์ออกมาซะทีจึงยังสร้างไม่ได้  การเข้าไปทำชีวมวลของเอกชนจะเร็วและง่ายกว่า น่าจะเป็นทางออกที่ดี และเป็นปัจจัยบวกเกิดขึ้น ทำให้เห็นว่าบริษัทมีการดำเนินงานด้านโรงไฟฟ้าจริงไม่ใช่แค่สร้างกระแส  งานนี้ต้องมาดูกัน
กราฟ CWT แน่นอนที่สุดเป็นขาลง แต่ในระยะนี้เริ่มสร้างฐานตีกรอบอย่างชัดเจน โดย Stoch ส่งสัญญาณ rebound ต่อเนื่อง กราฟแท่งเทียนเช้านี้หยุดที่รูป hammer หมายถึงการเตรียมดีดตัวต่อในช่วงบ่ายมีแนวต้าน 2.78 บาท ทรงนี้น่าเก็งกำไร